CELEX: 32020R2191
Language: sk
Date: 2020-11-20 00:00:00
Title: Delegované nariadenie Komisie (EÚ) 2020/2191 z 20. novembra 2020, ktorým sa mení delegované nariadenie (EÚ) 2015/2446, pokiaľ ide o lehoty na podávanie predbežných colných vyhlásení o vstupe a vyhlásení pred výstupom v prípade prepravy po mori zo Spojeného kráľovstva Veľkej Británie a Severného Írska, z Normanských ostrovov a Ostrova Man a do Spojeného kráľovstva Veľkej Británie a Severného Írska, na Normanské ostrovy a Ostrov Man

23.12.2020   
               
               
                  SK
               
               
                  Úradný vestník Európskej únie
               
               
                  L 434/8
               
            
         DELEGOVANÉ NARIADENIE KOMISIE (EÚ) 2020/2191
         z 20. novembra 2020,
         ktorým sa mení delegované nariadenie (EÚ) 2015/2446, pokiaľ ide o lehoty na podávanie predbežných colných vyhlásení o vstupe a vyhlásení pred výstupom v prípade prepravy po mori zo Spojeného kráľovstva Veľkej Británie a Severného Írska, z Normanských ostrovov a Ostrova Man a do Spojeného kráľovstva Veľkej Británie a Severného Írska, na Normanské ostrovy a Ostrov Man
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na Dohodu o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (1), a najmä na jej článok 126 a článok 127 ods. 1,
         so zreteľom na protokol o Írsku/Severnom Írsku pripojený k tejto dohode, a najmä na jeho článok 5 ods. 3 a 4 a článok 13 ods. 1,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (2), a najmä na jeho článok 131 písm. b) a článok 265 písm. a),
         keďže:
         
                     (1)
                  
                  
                     Spojené kráľovstvo 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii.
                  
               
                     (2)
                  
                  
                     Dňa 1. februára 2020 Spojené kráľovstvo vystúpilo z Európskej únie a z Európskeho spoločenstva pre atómovú energiu. Podľa článkov 126 a 127 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (dohoda o vystúpení) sa právo Únie uplatňuje na Spojené kráľovstvo a v Spojenom kráľovstve počas prechodného obdobia, ktoré sa má skončiť 31. decembra 2020 (ďalej len „prechodné obdobie“).
                  
               
                     (3)
                  
                  
                     V súlade s článkom 185 dohody o vystúpení a článkom 5 ods. 3 Protokolu o Írsku/Severnom Írsku sa po skončení prechodného obdobia colné právne predpisy vymedzené v článku 5 bode 2 nariadenia (EÚ) č. 952/2013 uplatňujú na Spojené kráľovstvo, pokiaľ ide o Severné Írsko, a v Spojenom kráľovstve, pokiaľ ide o Severné Írsko (vynímajúc teritoriálne vody Spojeného kráľovstva). Okrem toho sa v súlade s článkom 5 ods. 4 a bodom 1 prílohy 2 k uvedenému protokolu nariadenie (EÚ) č. 952/2013 uplatňuje na Spojené kráľovstvo, pokiaľ ide o Severné Írsko, a v Spojenom kráľovstve, pokiaľ ide o Severné Írsko. Odkazy v tomto nariadení na Spojené kráľovstvo Veľkej Británie a Severného Írska by preto mali vylúčiť prístavy nachádzajúce sa v Severnom Írsku.
                  
               
                     (4)
                  
                  
                     Od konca prechodného obdobia sa na tovar prichádzajúci na colné územie Únie zo Spojeného kráľovstva s výnimkou Severného Írska vzťahuje povinnosť podať predbežné colné vyhlásenie o vstupe a na tovar opúšťajúci colné územie Únie na miesto určenia v Spojenom kráľovstve s výnimkou Severného Írska povinnosť podať vyhlásenie pred výstupom. Uvedené vyhlásenia sa majú podávať v lehote, ktorá poskytuje colným správam členských štátov a Spojeného kráľovstva, pokiaľ ide o Severné Írsko, dostatočne dlhý čas, aby mohli pred príchodom, resp. odchodom tovaru vykonať náležitú analýzu rizík na účely bezpečnosti a ochrany bez toho, aby to spôsobilo vážne narušenie logistických tokov a postupov hospodárskych subjektov.
                  
               
                     (5)
                  
                  
                     V súčasnosti sú v súlade s delegovaným nariadením Komisie (EÚ) 2015/2446 (3) stanovené osobitné lehoty na podávanie predbežných colných vyhlásení o vstupe alebo vyhlásení pred výstupom v prípade nákladu prepravovaného medzi colným územím Únie a akýmkoľvek prístavom v Severnom mori. Po prechodnom období by sa tie isté lehoty mali na tieto účely uplatňovať na tovar prepravovaný po mori, ktorý prichádza do prístavov alebo opúšťa prístavy v Spojenom kráľovstve, ktoré sa nenachádzajú v Severnom mori. Lehoty stanovené pre prístavy v Severnom mori by sa preto mali uplatňovať na všetky prístavy v Spojenom kráľovstve Veľkej Británie a Severného Írska a na Normanských ostrovoch a Ostrove Man v prípadoch, keď sa vyžaduje predbežné colné vyhlásenie o vstupe alebo vyhlásenie pred výstupom.
                  
               
                     (6)
                  
                  
                     Toto nariadenie by malo nadobudnúť účinnosť čo najskôr a malo by sa uplatňovať od 1. januára 2021 s cieľom zabezpečiť plynulú každodennú prevádzku colných správ a hospodárskych subjektov po skončení prechodného obdobia,
                  
               PRIJALA TOTO NARIADENIE:
         
            Článok 1
            Delegované nariadenie (EÚ) 2015/2446 sa mení takto:
            
                        1.
                     
                     
                        V článku 105 písm. c) sa dopĺňa tento bod:
                        
                                    „vi)
                                 
                                 
                                    prístavov v Spojenom kráľovstve Veľkej Británie a Severného Írska s výnimkou prístavov nachádzajúcich sa v Severnom Írsku a prístavov na Normanských ostrovoch a Ostrove Man;“;
                                 
                              
                  
                        2.
                     
                     
                        V článku 244 ods. 1 písm. a) sa bod ii) nahrádza takto:
                        
                                    „ii)
                                 
                                 
                                    náklad prepravovaný v kontajneroch medzi colným územím Únie a Grónskom, Faerskými ostrovmi, Islandom alebo prístavmi v Baltskom mori, Severnom mori, Čiernom mori alebo Stredozemnom mori, všetkými prístavmi v Maroku a prístavmi v Spojenom kráľovstve Veľkej Británie a Severného Írska s výnimkou prístavov nachádzajúcich sa v Severnom Írsku a prístavmi na Normanských ostrovoch a Ostrove Man: najneskôr dve hodiny pred vyplávaním z prístavu na colnom území Únie;“.
                                 
                              
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. novembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 29, 31.1.2020, s. 7.
         
            (2)  Ú. v. EÚ L 269, 10.10.2013, s. 1.
         
            (3)  Delegované nariadenie Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (Ú. v. EÚ L 343, 29.12.2015, s. 1).